Il-Professur Bannister qisu wirdiena. Jiġri x'jiġri jibqa' mwaħħal mal-poter u ħadd m'għandu l-bajd li jneħħieħ mill-Kap tal-Malta Financial Services Authority. Hija tassew stramba li wara li qala' kritika kbira qabel l-elezzjoni għal diversi deċiżjonijiet jew nuqqas ta' deċiżjonijiet li ħa f'rigward l-operata tal-Bank BOV mill-Partit Laburista, waħda mill-ewwel deċiżjonijiet li ħa l-Prim Ministru kienet li jġeddidlu l-kuntratt għall-ħames snin bħala l-Kap tal-MFSA li f'dan iż-żmien Bannister se jaqla' xejn anqas minn 400 000 ewro! Bannister kien u għadu persuna fdata mill-PN u li għandha ħafna kuntatti ma' dan il-partit. Minbarra hekk, bħalissa qed jinkixiflu għawwaru hekk kif il-Ministru Bartolo qed juri kif dan għandu kunflitt t'interess f'kontijiet fil-gżejjer Cayman u li dan dam ma' ħa azzjoni kontra l-bank Nemea li għandu lil ex-Prim Ministru Gonzi fit-tmun tiegħu. Ma' dan iridu nżidu wkoll li Bannister ma kienx aċċetta n-nominazzjoni ta' persuna mill-gvern biex tkun fuq il-bord tal-MFSA għax qal li din għandha kunflitt t'interess. Minbarra dan, ma jsirulux audits ħalli jkun jista' jkompli jgħaffeġ kemm jiflaħ u ma jridx jagħti tagħrif lill-Ministru Bartolo. Mela dan, ħatru l-PL u jagħmel li jrid u jinjora li min irid. Hekk sew hux? Ħatriet bla sens bħal dawn joffru żewġ raġunijiet għall-għażla tagħhom. Dan Bannister għandu ħbieb kbar fil-partit Laburista jew jaf xi ħaġa dwar xi ħadd. Mhemmx alternattiva oħra għalfejn il-PL għandu jħalli lil xi ħadd li jaf li huwa għadu tiegħu f'kariga sensittiva bħal dik. Il-kritika tal-Ministru Bartolo hija nkwetanti wkoll għax dan qiegħed jgħid indirettament li xejn ma jaqbel ma' din il-ħatra u titfa' dubju kemm il-Prim Ministru verament jisma' mill-ministri tiegħu. Kif jista' jkun li persuna li kienet lesta li tħalli l-BOV ifallu skoss xjuħ qabel l-2008 u jiġi totalment għal għajnu minnhom, ikompli jiġi fdat? Dakinhar imn'alla tkellem Evarist Bartolo għax kieku bla għaxja ta' lejla kienu jispiċċaw dawn l-anzjani u issa qed juri li l-operat ta' Bannister mhuwiex wieħed korrett, u xorta għadu jokkupa dik il-kariga sensittiva. Xi ħaġa ħażina hemm żgur!
X'POTER GĦANDU BANNISTER?